PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/VP/3/1/036	Bratislava 22. septembra 2011	

Protimonopolný úrad Slovenskej republiky, odbor koncentrácií, ako orgán príslušný na konanie podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vo veci vrátenia správneho poplatku podnikateľom Peter Mertl, trvale bytom Smikova 1, 831 02 Bratislava a Peter Vaško, trvale bytom Brnianska 35, 811 04 Bratislava, ktorý bol zaplatený v správnom konaní číslo 0015/OK/2011 vo veci koncentrácie podnikateľov Peter Mertl, trvale bytom Smikova 1, 831 02 Bratislava; Peter Vaško, trvale bytom Brnianska 35, 811 04 Bratislava; Nemocnica s poliklinikou sv. Barbory Rožňava, a.s., Ul. Špitálska 1, 048 01 Rožňava, IČO: 36 597 341; Nemocnica s poliklinikou Spišská Nová Ves, a.s., Ul. Jánskeho 1, 052 01 Spišská Nová Ves, IČO: 36 597 350; Nemocnica s poliklinikou Štefana Kukuru Michalovce, a.s., ul. Špitálska 2, 071 01 Michalovce, IČO: 44 927 380 a Nemocnica s poliklinikou Trebišov, a.s., Ul. SNP 1079/76, 075 01 Trebišov, IČO: 36 597 376
rozhodol

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov tak, že správny poplatok vo výške 3 319 eur (slovom tritisíctristodevätnásť eur) sa vracia podnikateľom Peter Mertl, trvale bytom Smikova 1, 831 02 Bratislava a Peter Vaško, trvale bytom Brnianska 35, 811 04 Bratislava na účet spoločnosti Svet zdravia, a. s., Palisády 36, 811 06 Bratislava číslo 2922847303/1100, vedený v Tatra banka, a. s., Bratislava.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 17. 06. 2011 listom zaevidovaným pod číslom 2396/2011 doručené oznámenie koncentrácie podľa § 10 ods.  9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) podnikateľmi Peter Mertl, trvale bytom Smikova 1, 831 02 Bratislava (ďalej len „podnikateľ Peter Mertl“) a Peter Vaško, trvale bytom Brnianska 35, 811 04 Bratislava (ďalej len „podnikateľ Peter Vaško“), prostredníctvom splnomocneného právneho zástupcu Advokátska kancelária JUDr. Katarína Segečová, s.r.o., Einsteinova 25, 851 01 Bratislava, IČO: 36 793 396, v mene ktorej koná JUDr. Katarína Segečová, advokát, na základe písomného plnomocenstva zo dňa 30. 05. 2011 (ďalej len „právna zástupkyňa“).

2.	V predmetnom oznámení koncentrácie bolo uvedené, že podnikatelia Peter Mertl a Peter Vaško na základe ZMLUVY O DOČASNOM PREVODE AKCIÍ uzavretej medzi Vranovská investičná s.r.o. so sídlom M. R. Štefánika 187/177 B, 093 27 Vranov nad Topľou IČO: 36 509 523 a Košický samosprávny kraj so sídlom Námestie Maratónu mieru č. 1, 042 66 Košice IČO: 35 541 016, zo dňa 20. 04. 2011 (ďalej len „Zmluva“) a na základe nájomnej zmluvy, ktorú uzavrú Košický samosprávny kraj a Vranovská investičná, s.r.o., M. R. Štefánika 187/177 B, 093 27 Vranov nad Topľou, IČO: 36 509 523 (posledná verzia nájomnej zmluvy bola úradu predložená listom zaevidovaným pod číslom 3069/2011 dňa 08. 08. 2011), získajú nepriamu spoločnú kontrolu nad podnikom podnikateľa Nemocnica s poliklinikou sv. Barbory Rožňava, a.s., Ul. Špitálska 1, 048 01 Rožňava, IČO: 36 597 341; nad podnikom podnikateľa Nemocnica s poliklinikou Spišská Nová Ves, a.s., Ul. Jánskeho 1, 052 01 Spišská Nová Ves, IČO: 36 597 350; nad podnikom podnikateľa Nemocnica s poliklinikou Štefana Kukuru Michalovce, a.s., ul. Špitálska 2, 071 01 Michalovce, IČO: 44 927 380 a nad podnikom podnikateľa Nemocnica s poliklinikou Trebišov, a.s., Ul. SNP 1079/76, 075 01 Trebišov, IČO: 36 597 376 (ďalej len „KSK nemocnice“), pričom predmetná transakcia je koncentráciou, ktorá podlieha kontrole úradu podľa § 10 ods. 1 písm. a) zákona.
  
3.	V oznámení koncentrácie bolo ďalej uvedené, že na základe vyššie uvedených skutočností podnikateľ Peter Mertl a podnikateľ Peter Vaško získajú nepriamu spoločnú kontrolu nad KSK nemocnicami vzhľadom na to, že vykonávajú spoločnú kontrolu nad spoločnosťou Estate Consult, s.r.o., Račianska 87, 831 02 Bratislava, IČO: 36 367 303, ktorá výlučne kontroluje spoločnosť Svet zdravia, a. s., Palisády 36, 811 06 Bratislava, IČO: 35 960 884 (ďalej len „Svet zdravia“), pričom spoločnosť Svet zdravia výlučne kontroluje spoločnosť Vranovská investičná s. r. o., M. R. Štefánika 187/177 B, 093 27 Vranov nad Topľou, IČO: 36 509 523.     

4.	Na základe oznámenia koncentrácie začalo dňa 17. 06. 2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie číslo 0015/OK/2011 vo veci koncentrácie podnikateľov Peter Mertl, Peter Vaško a KSK Nemocníc, o čom úrad informoval účastníkov konania listom číslo 2506/PMÚ SR/2011 zo dňa 24.06.2011.

5.	Listom doručeným úradu dňa 01. 07. 2011 zaevidovaným pod č. 2595/2011 bol doručený úradu v rámci doplnenia oznámenia predmetnej koncentrácie doklad o zaplatení správneho poplatku podľa § 10 ods. 12 písm. m) zákona. Ako vyplýva z dokladu o zaplatení správneho poplatku, správny poplatok podľa položky č. 212 sadzobníka správnych poplatkov, ktorý tvorí prílohu zákona č. 145/1995 Z.z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur  bol uhradený účastníkmi konania dňa 28. 06. 2011.

6.	Dňa 24. 08. 2011 úrad v správnom konaní číslo 0015/OK/2011 vydal rozhodnutie 
číslo 2011/ZK/3/1/029, ktorým podľa § 32 ods. 2 písm. c) zákona zastavil konanie vo veci oznámenej koncentrácie podľa § 10 ods.9 zákona spočívajúcej v získaní nepriamej spoločnej kontroly podnikateľmi Peter Vaško a Peter Mertl nad KSK nemocnicami na základe Zmluvy, ktoré nadobudlo právoplatnosť dňa 24. 08. 2011.

7.	Podnikatelia Peter Mertl a Peter Vaško prostredníctvom splnomocnenej právnej zástupkyne listom zaevidovaným úradom pod číslom 3396/2011 dňa 31. 08. 2011 požiadali o vrátenie správneho poplatku na účet spoločnosti Svet zdravia, a. s., Palisády 36, 811 06 Bratislava číslo 2922847303/1100, vedený v Tatra banka, a. s., Bratislava.

8.	Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške 3 319 eur (slovom tritisíctristodevätnásť eur). 

9.	Na základe vyššie uvedeného úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 10 ods. 6 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

	Mgr. Daniela Lukáčová
	                                                          riaditeľka odboru koncentrácií

Rozhodnutie sa doručuje:

Advokátska kancelária JUDr. Katarína Segečová, s.r.o.
JUDr. Katarína Segečová
Einsteinova 25
851 0 Bratislava